***Dragi učenici i učenice,***

*Os sutra (četvrtak, 20.1.2022.) za više razrede osnovne škole nastava će se odvijati online, u virtualnim učionicama putem aplikacije Microsoft Teams. Online učenje zahtijeva puno veći stupanj discipline i samostalnosti nego sudjelovanje u nastavi u razredu koju vodi i kojom upravlja učitelj, stoga smo vam ovdje pripremili nekoliko uputa kojih se svi učenici trebaju pridržavati. Jasne i konkretne upute napisane su s ciljem uvođenja redovite strukture radnog dana za učenike koji pohađaju online nastavu.*

1. Učenici se u online nastavu prijavljuju u aplikaciju Microsoft Teams sa svojim AAI identitetom (skole.hr).
2. Učenici su dužni svakodnevno se prijaviti u virtualnu učionicu i pratiti (novi) raspored sati za online nastavu koji su dobili od svojih razrednika. Prema tom rasporedu odvijat će se nastava u kanalima u Teamsu.
3. Online nastava odvija se svaki dan u isto vrijeme, od **09:00 do 14:00** sati. **U tom periodu u virtualnim učionicama trebaju biti prisutni učitelji i učenici.** Učenici posjećuju kanale pridržavajući se rasporeda. Na primjer, ako učenici imaju prvi sat Hrvatski jezik ulaze u 9:00 sati u kanal „Hrvatski jezik“. Oko 9:40 napuštaju kanal za Hrvatski jezik i odlaze u kanal predmeta koji im je 2. školski sat po rasporedu. I tako redom, pridržavajući se rasporeda, posjećuju kanale svih predmeta koje taj dan imaju prema rasporedu. Dakle, od učenika se očekuje da su u dogovoreno vrijeme prisutni u virtualnim učionicama.

RASPORED ZVONA (ONLINE NASTAVA)

1. 9:00 – 9:40
2. 9:45 – 10:25

VELIKI ODMOR (10:25 – 10:40)

1. 10:45 – 11:25
2. 11:30 – 12:10
3. 12:15 – 12:55
4. 13:00 – 13:40

\***O terminu održavanje izborne nastave učenike će obavijestiti predmetni učitelj. Izborna nastava može se održavati i u popodnevnom terminu.**

1. Oznakom „sviđa mi se“ (Like) na objavu učitelja učenik potvrđuje svoju prisutnost na nastavnom satu. Ukoliko učenik nije reagirao na objavu, smatra se da nije prisutan i u skladu s time bilježi se u e-dnevniku izostanak za taj sat.
2. U periodu od 09:00 do 14:00 sati odvija se nastava, slanje materijala, davanje uputa i sva ostala komunikacija između učitelja i učenika (slanje poruka). U 14:00 sati završava online nastava, kako za učenike tako i za učitelje. Nakon 14:00 sati učenici su završili s nastavom za taj dan i slobodni su organizirati si ostatak dana (druženje s obitelji, hobiji, pisanje domaćih radova, učenje…). Isto vrijedi i za učitelje.
3. U slučaju bolesti ili nemogućnosti nazočenja nastavi učenik je dužan odmah ujutro javiti se razredniku. U roku tri dana od izostajanja s nastave u virtualnoj učionici roditelj ili skrbnik dužan je opravdati izostanak djeteta s nastave razredniku.
4. Učenici su maksimalno samostalni u izvršavanju svojih zadataka i obveza.
5. Učenici su dužni u zadanom roku odrađivati zadatke i slijediti upute koje su dobili od svojih učitelja. Šalju domaće radove na uvid samo onda kada ih učitelj to zatraži. Snimke zadaća i urađenih zadataka trebaju biti vizualno jasne i čitljive. U slučaju nejasnoća učenik se može privatnom porukom obratiti predmetnom učitelju i stručnoj službi za pomoć i podršku u dogovorenom terminu održavanja online nastave (svaki radni dan od 09:00 do 14:00 sati ).
6. Svi učenici dužni su pridržavati se pravila pristojnog ponašanja na internetu. Učenici ne smiju međusobno javno razmjenjivati privatne poruke niti koristiti nepristojne izraze. Trebaju njegovati komunikaciju na hrvatskom književnom jeziku.
7. Za vrijeme online nastave vrijede svi propisi kao i za vrijeme redovne nastave.
8. U slučaju tehničkih poteškoća učenik je dužan žurno obavijestit svog razrednika.

I, za kraj….

Dragi naši učenici, vjerujemo da ćete ozbiljno pristupiti učenju na daljinu i da će vaši učitelji i roditelji biti ponosni na vas! Situacija u kojoj se nalazimo, iako privremena, odlična je prilika za razvoj samostalnosti i preuzimanje odgovornosti za učenje. Svi vaši učitelji žele vam uspješno učenje na daljinu, svojim radom i zalaganjem trudit ćemo se biti vam potpora u ovim izazovnim vremenima!

Stručno-razvojna služba škole